Guvernul a suspendat, până la 1 ianuarie 2019, aplicarea taxării la groapă a deșeurilor cu 80 de lei pe tonă, Coaliția pentru Economia Circulară în România, un ONG în domeniu, apreciind că decizia va genera intrarea României în infringement deoarece nu va atinge, astfel, ținta de reducere a cantității de deșeuri depozitate cu 50% până în 2020.

Procedura de infringement constituie un proces care presupune atenționarea unui stat membru UE de către Comisia Europeană pentru încălcarea unei obligații și, ulterior, dacă părțile nu se înțeleg, acționarea statului respectiv în judecată la Curtea Europeană de Justiție, unde țara în cauză este amendată, de obicei, cu o sumă substanțială.

“Poziția surprinzătoare a Ministerului Mediului – care pare ca a uitat că principala sa obligație este protejarea mediului înconjurător și a României de penalitățile de infringement - are ca efect direct accelerarea umplerii depozitelor de deșeuri și asa insuficiente, distrugerea a mii de hectare de teren și afectarea pânzei freatice, conducând, în cele din urmă, la îngroparea României sub un munte de gunoaie”, se arată într-un comunicat transmis de Coaliție, preluat de news.ro.

Taxa de 80 de lei pe tonă, prin care se urmărește reducerea cantității deșeurilor depozitate, încurajarea colectării selective a deșeurilor și reciclarea, capitole la care România se află pe ultimul loc din Uniunea Europeană a intrat în vigoare de la 1 ianuarie 2017, după o amânare de 3 ani.

“Prin suspendarea acestei penalități, România se îndreaptă într-o direcție total opusă pachetului European de Economie Circulară aprobat și de Senat prin Hotărârea nr 3/2016 precum și eforturilor depuse la nivel european pentru devierea depunerii la groapă a deșeurilor și creșterea gradului de reciclare a deșeurilor. Suntem singura țară din Uniunea Europeana care încurajează depozitarea deșeurilor la groapa”, se mai arată în comunicat.

Coaliția pentru Economia Circulară în România a cerut Guvernului, într-o scrisoare transmisă pe 14 iunie, să nu amâne taxa pe depozitarea deșeurilor de 80 de lei pe tonă, intrată în vigoare de la începutul acestui an și care a nemulțumit multe autorități locale, deoarece o astfel de măsură ar duce la îngroparea țării sub un munte de gunoaie.

România este pe ultimul loc în Uniunea Europeană la reciclarea deșeurilor.